### NN 141/2025 (19.11.2025.), Pravilnik o izmjenama i dopunama Pravilnika o evidenciji uporabe poljoprivrednog zemljišta

Ministarstvo poljoprivrede, šumarstva i ribarstva

2100

Na temelju članka 117. stavka 6. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O EVIDENCIJI UPORABE POLJOPRIVREDNOG ZEMLJIŠTA

Članak 1.

U Pravilniku o evidenciji uporabe poljoprivrednog zemljišta (»Narodne novine«, br. 1/23., 41/23., 150/23. i 158/23. – ispravak) u članku 2. točki 9. riječ: »punomoćnik« zamjenjuje se riječima: »osoba koja priloži ovjerenu punomoć / opunomoćenik s priloženom ovjerenom punomoći / osoba ovlaštena za zastupanje stranke koja je dužna podnijeti dokaz o ovlasti za zastupanje«.

U točki 10. riječi: »u sustav uz nazočnost poljoprivrednika« zamjenjuje se riječima: »i promjena«.

Točka 12. briše se.

Dosadašnje točke od 13. do 17. postaju točke od 12. do 16.

U dosadašnjoj točki 18. koja postaje točka 17. riječi: »najmanje širine 3 metra« brišu se, a iza riječi: »korita vodotoka« dodaje se zarez i riječi: »koji nemaju funkciju puta«.

U dosadašnjoj točki 19. koja postaje točka 18. iza riječi: »pro­izvodnja« briše se točka i dodaju riječi: »i koji nemaju funkciju puta«.

U dosadašnjoj točki 20. koja postaje točka 19. riječi: »ili na njegovoj granici« brišu se, a iza riječi: »aktivnošću« dodaje se zarez i riječi: »trajnog su karaktera i redovito održavana«.

Dosadašnje točke od 21. do 25. postaju točke od 20. do 24.

Dosadašnja točka 26. koja postaje točka 25. mijenja se i glasi:

»25) jarak je kanal za navodnjavanje ili odvodnju, minimalne širine i minimalne dubine 0,5 metra mjereno od ruba padine, maksimalne širine 2 metra unutar parcele i 4 metara na granici parcele, čije su padine prekrivene travom ili prirodnom vegetacijom. Grafički je prikazan u ARKOD-u kao linija«.

Dosadašnje točke od 27. do 31. postaju točke od 26. do 30.

Članak 2.

U članku 3. stavku 1. podstavku 2. iza riječi: »naziv« dodaju se riječi: »i matični identifikacijski broj poljoprivrednog gospodarstva (MIBPG)«.

Stavak 2. mijenja se i glasi:

»(2) Osnovni atributni podaci o ARKOD parceli su prostorni podaci iz Priloga II. ovoga Pravilnika.«.

Članak 3.

U članku 5. stavku 1. podstavku 1. iza riječi: »krajobraza« dodaju se riječi: »iz članka 4. ovoga Pravilnika«.

Stavak 3. briše se.

Članak 4.

Članak 8. mijenja se i glasi:

»(1) Upis poljoprivrednog zemljišta u ARKOD provodi se u podružnicama Agencije za plaćanja na temelju izjave poljoprivrednika o korištenju poljoprivrednog zemljišta uz dokaze o vlasništvu ili posjedu zemljišta te pomoću podataka iz Upisnika poljoprivrednika i fotointerpretacije površine poljoprivrednog zemljišta na DOF-u.

(2) Dokazi o vlasništvu ili posjedu su: izvadak iz zemljišnih knjiga; izvadak iz katastra; ovjereni ugovori o: zakupu, prodaji, korištenju poljoprivrednog zemljišta izravnom pogodbom, privremenom korištenju, koncesiji, plodouživanju, osnivanju prava služnosti na šumi i/ili šumskom zemljištu, darovanju; rješenje nadležnog tijela; pravomoćna sudska presuda/odluka/nagodba kojom se zemljište daje na korištenje i drugo.

(3) Dokazi iz stavka 2. ovoga članka koji se odnose na korištenje poljoprivrednog zemljišta u vlasništvu Republike Hrvatske moraju biti u skladu s odredbama propisa kojima se uređuje raspolaganje poljoprivrednim, šumskim i zemljištem u statusu javnog vodnog dobra, a za poljoprivredno zemljište za koje su istekli ugovori o zakupu, koncesiji, dugogodišnjem zakupu ili nekom drugom obliku raspolaganja sklopljenim na temelju provedenog javnog natječaja, u skladu s odredbama svih do sada donesenih zakona o poljoprivrednom zemljištu i mirnog posjeda iz članka 2. točke 31. ovoga Pravilnika, za što poljoprivredniku potvrdu izdaje jedinica lokalne samouprave (u daljnjem tekstu: JLS).

(4) Ako poljoprivrednik koristi poljoprivredno zemljište čiji je suvlasnik Republika Hrvatska, a koje nije u odobrenom Programu raspolaganja, za upis u ARKOD dužan je dostaviti potvrdu/suglasnost JLS kojom se potvrđuje, odnosno daje suglasnost za korištenje istog, uz uvjet da poljoprivrednik ima prebivalište/sjedište u toj ili susjednoj JLS.

(5) Ako poljoprivrednik koristi poljoprivredno zemljište za koje je u zemljišnim knjigama ili katastru upisan kao suvlasnik i to zemljište koristi više od pet godina i ako su ostali suvlasnici koji su upisani u zemljišnim knjigama i/ili katastru nepoznati, nepoznatog prebivališta i/ili boravišta te da u razdoblju od pet godina nitko od suvlasnika nije vodio postupke kojima se osporava korištenje/posjed/suvlasništvo zemljišta, za upis u ARKOD dužan je dostaviti potvrdu JLS-a.

(6) Kao dokaz o korištenju poljoprivrednog zemljišta za koje se vodi postupak prema propisu kojim se uređuje naknada za imovinu oduzetu za vrijeme jugoslavenske komunističke vladavine poljoprivrednik prilaže presliku pravomoćne odluke o naknadi za oduzetu imovinu ili potvrdu nadležnog javnopravnog tijela da se za to poljoprivredno zemljište vodi postupak prema tom propisu ili potvrdu ovlaštenika naknade za oduzetu imovinu kojom daje suglasnost poljoprivredniku za korištenje poljoprivrednog zemljišta.

(7) Ako je dokaz o vlasništvu ili posjedu određen suvlasničkim udjelima, upis suvlasničkog djela i određivanje granica ARKOD parcela provodi se pomoću fotointerpretacije površine poljoprivrednog zemljišta na DOF-u i ostalih prostornih podataka.

(8) Ako su fotointerpretacijom utvrđene granice obrade različite od stanja u dokumentaciji o vlasništvu ili posjedu, poljoprivredno zemljište upisuje se prema vidljivim granicama obrade pod uvjetom da se dostavljenom dokumentacijom dokazuje vlasništvo ili posjed u većinskom djelu upisane površine ARKOD parcele.

(9) Prilikom upisa pašnjaka i krških pašnjaka u ARKOD dodjeljuje se koeficijent prihvatljivosti koji označava postotak prihvatljivosti predmetne ARKOD parcele s obzirom na zastupljenost neprihvatljivih površina, a površina pašnjaka i krškog pašnjaka određuje se umnoškom ukupne površine ARKOD parcele i koeficijenta prihvatljivosti definiranog u Prilogu IV. ovog Pravilnika.

(10) Prije dodjele koeficijenta prihvatljivosti iz stavka 9. ovoga članka isključuju se neprihvatljivi elementi iz članka 7. stavka 4. ovoga Pravilnika.

(11) Poljoprivrednik potpisom zapisnika potvrđuje suglasnost s dodijeljenim koeficijentom prihvatljivosti iz stavka 9. ovoga članka.

(12) Poljoprivrednik koji ima upisano poljoprivredno zemljište u ARKOD bez dokaza o vlasništvu ili posjedu, a koje nije u vlasništvu Republike Hrvatske, dužan je nadležnoj podružnici Agencije za plaćanja do 31. prosinca 2025. dostaviti dokaze iz stavka 2. ovoga članka ili dokaz da je pokrenuo postupak za rješavanje imovinskopravnih odnosa ili Izjavu iz Priloga III. ovoga Pravilnika, ovjerenu kod javnog bilježnika, u protivnom će zemljište biti brisano iz ARKOD sustava.

(13) Ako pri upisu poljoprivrednog zemljišta u ARKOD Agencija za plaćanja ne može odrediti vrstu uporabe zemljišta iz Priloga I ovoga Pravilnika na temelju fotointerpretacije DOF-a, za upis u ARKOD, poljoprivrednik treba nadležnoj podružnici Agencije za plaćanja dostaviti dokaze da na njima obavlja poljoprivrednu aktivnost u skladu s propisima koji uređuju područje poljoprivrede.

(14) Za površine iz stavka 13. ovoga članka poljoprivrednik mora nadležnoj podružnici Agencije za plaćanja dostaviti dokaz koji potvrđuje jednu od vrsta uporabe zemljišta iz Priloga I ovoga Pravilnika, u vidu geotagirane fotografije koristeći Agro GTF aplikaciju s prikazom obavljene poljoprivredne aktivnosti na ARKOD parceli, koje nisu starije od 30 dana od pokretanja postupka upisa tih površina u ARKOD.

(15) Agencija za plaćanja naknadnom provjerom na terenu može utvrditi rezultate drugačije od onih prikazanih geotagiranim fotografijama iz stavka 14. ovoga članka te će postupiti na temelju rezultata provjere na terenu.

(16) Ako poljoprivrednik ne dostavi geotagirane fotografije iz stavka 14. ovoga članka u roku od 30 dana od dana pokretanja postupka upisa površine u ARKOD, smatrat će se da je odustao od upisa te površine zemljište neće biti upisano u ARKOD evidenciju.

(17) Šumsko zemljište u vlasništvu Republike Hrvatske, koje poljoprivrednik koristi kao jednu od vrsta uporabe iz Priloga I. ovoga Pravilnika, može se upisati u ARKOD uz pravno valjanu dokumentaciju u skladu s posebnim propisima kojima se uređuje područje šumarstva.

(18) Iznimno, od stavka 17. ovoga članka, dokaz o korištenju šumskog zemljišta u vlasništvu Republike Hrvatske je odluka javnog šumoposjednika Hrvatske šume d.o.o., o davanju u kratkoročni zakup zemljišta u svrhu pašarenja, pod uvjetom dostavljanja ugovora o kratkoročnom zakupu po ostavljenom roku iz odluke.

(19) Zemljište obraslo šumom, šikarom, degradacijskim razvojnim stadijima šumskih sastojina, makijom, garigom, šibljacima i sličnom drvenastom vegetacijom, a koje nije pristupačno i prohodno stoci, na kojem nije moguć prohod klasičnim poljoprivrednim strojevima i na kojem obrada ne može započeti bez prethodne aktivnosti krčenja i čišćenja, nije poljoprivredno zemljište u smislu ovoga Pravilnika i ne može se upisati u ARKOD.

(20) Atributno povezivanje podataka nadležnih institucija s ARKOD podacima provodi se temeljem definiranih tehničkih uvjeta u Prilogu II. koji je sastavni dio ovoga Pravilnika.

(21) Nakon upisa poljoprivrednog zemljišta u ARKOD, Agencija za plaćanja izdaje zapisnik koji potpisuje poljoprivrednik, a svojim potpisom jamči pod materijalnom i kaznenom odgovornošću da su podaci uneseni u ARKOD istiniti i vjerodostojni.«.

Članak 5.

Članak 9. mijenja se i glasi:

»(1) Promjene ARKOD podataka, ukoliko je došlo do promjene na ARKOD parceli, može inicirati poljoprivrednik ili Agencija za plaćanja.

(2) Promjene ARKOD podataka iz ovog članka uključuju i brisanje ARKOD parcela iz ARKOD-a.

(3) Promjena dodijeljenog koeficijenta prihvatljivosti je moguća temeljem rezultata kontrole na terenu, brze terenske provjere i zanavljanja DOF-a.

(4) Promjene iz stavka 1. ovoga članka poljoprivrednik je dužan prijaviti podružnici Agencije za plaćanja u roku od 30 dana od njihova nastanka.

(5) Agencija za plaćanja inicira promjene ARKOD podataka:

– prilikom zanavljanja DOF-a i ostalih prostornih podataka

– na temelju rezultata administrativne kontrole, kontrole na terenu, brze terenske provjere

– na temelju zapisnika/rješenja poljoprivredne inspekcije

– na temelju administrativnih odluka Agencije za plaćanja

– na temelju provedene vizualne provjere i rezultata kontrole kvalitete ARKOD-a

– na temelju Sentinel satelitskih podataka dostupnih u okviru programa Copernicus i drugih satelitskih podataka,

– na temelju rezultata Sustava za nadzor površina (Monitoring) sukladno članku 10. Provedbene Uredbe Komisije (EU) 2022/1173 i propisom kojim se uređuje provedba intervencija za izravna plaćanja i IAKS mjera ruralnog razvoja,

– na temelju rezultata stručnog nadzora uzgoja drvenastih kultura kratkih ophodnji u skladu s propisima kojima se uređuje osnivanje, uzgoj i korištenje drvenastih kultura kratkih ophodnji.

(6) U slučaju promjene iz stavka 5. ovoga članka, Agencija za plaćanja, bez pozivanja poljoprivrednika na sastanak, usklađuje granice i druge podatke pojedine ARKOD parcele.

(7) Pri promjeni ARKOD podataka koje inicira poljoprivrednik te promjena koje inicira Agencija za plaćanja pri zanavljanju DOF-a i ostalih prostornih podataka i na temelju rezultata administrativne kontrole, Agencija za plaćanja može u svrhu dokazivanja prihvatljivosti ARKOD parcele ili kod promjene vrste uporabe već upisanog zemljišta zatražiti dostavu geotagiranih fotografija, koristeći Agro GTF aplikaciju s prikazom obavljene poljoprivredne aktivnosti na ARKOD parceli, koje nisu starije od 30 dana od dana pokretanja postupka dokazivanja.

(8) Ako poljoprivrednik u skladu sa stavkom 7. ovoga članka ne dostavi geotagirane fotografije u roku od 30 dana od dana pokretanja postupka dokazivanja, smatrat će se da zemljište nije prihvatljivo za evidenciju u ARKOD sustavu te će Agencija za plaćanja provesti ažuriranje ARKOD podataka u skladu sa stavkom 5. ovog članka.

(9) Ako Agencija za plaćanja prilikom zanavljanja DOF-a i ostalih prostornih podataka iz stavka 5. ovoga članka utvrdi neprihvatljive površine o tome šalje obavijest poljoprivredniku.

(10) Ako Agencija za plaćanja kontrolom utvrdi zapuštenost određene ARKOD parcele ili nekog njenog dijela s očitim izostankom poljoprivredne aktivnosti u određenoj proizvodnoj godini, označit će predmetnu površinu u ARKOD-u vrstom uporabe »privremeno neodržavana parcela«.

(11) Kada poljoprivrednik ponovno počne koristiti ARKOD parcelu označenu vrstom uporabe »privremeno neodržavana parcela«, dužan je o tome dostaviti nadležnoj podružnici Agencije za plaćanja geotagirane fotografije koristeći Agro GTF aplikaciju s prikazom obavljene poljoprivredne aktivnosti na toj ARKOD parceli, koje nisu starije od 30 dana od dana pokretanja postupka dokazivanja, zajedno s dokazom o vlasništvu ili posjedu zemljišta na istoj ARKOD parceli.

(12) Ako Agencija za plaćanja naknadnom provjerom na terenu utvrdi rezultate drugačije od onih prikazanih geotagiranim fotografijama, postupit će na temelju rezultata provjere na terenu.

(13) Agencija za plaćanja će ARKOD parcelu koja je duže od dvije godine označena vrstom uporabe »privremeno neodržavana parcela«, računajući od 31. prosinca godine u kojoj je označena vrstom uporabe »privremeno neodržavana parcela«, brisati iz ARKOD-a.

(14) Ako vlasnik, suvlasnik i/ili posjednik poljoprivrednog zemljišta ili ovlašteno tijelo za raspolaganje poljoprivrednim zemljištem i zemljištem u šumsko gospodarskoj osnovi koje je u vlasništvu Republike Hrvatske obavijesti Agenciju za plaćanja da je njegovo zemljište bez suglasnosti upisano u ARKOD i pri tom dostavi dokumentaciju iz članka 8. stavka 2. ovoga Pravilnika, Agencija za plaćanja će predmetnu parcelu brisati iz ARKOD-a, o čemu će obavijestiti poljoprivrednika koji je poljoprivredno zemljište upisao u ARKOD.

(15) Agencija za plaćanja postupit će u skladu sa stavkom 14. ovoga članka i u slučaju ako vlasnik i/ili suvlasnik i/ili posjednik poljoprivrednog zemljišta i/ili ovlašteno tijelo za raspolaganje poljoprivrednim zemljištem i zemljištem u šumsko gospodarskoj osnovi dostavi Agenciji za plaćanja obavijest da poljoprivrednik više ne ispunjava uvjete za korištenje poljoprivrednog zemljišta (istekao ugovor, neplaćanje zakupnine i dr.), uz dostavu dokaza o prestanku prava raspolaganja poljoprivrednim zemljištem.

(16) Poljoprivrednik može biti pozvan na usklađivanje podataka i podnošenje dokumentacije o pravu korištenja poljoprivrednog zemljišta.

(17) Za promjenu ARKOD podataka koju inicira poljoprivrednik i za promjenu površine ARKOD parcele koju Agencija za plaćanja obavlja prilikom zanavljanja DOF-a uz prisutnost poljoprivrednika, Agencija za plaćanja sastavlja zapisnik kojeg poljoprivrednik ovjerava potpisom.

(18) Za promjenu ARKOD podataka koju inicira Agencija za plaćanja, što uključuje i promjene na zahtjev treće strane, sastavlja se zapisnik o evidenciji uporabe poljoprivrednog zemljišta ili izvješće o provedenom ažuriranju koji se ne ovjeravaju potpisom.

(19) Sve promjene ARKOD podataka vidljive su u ARKOD pregledniku i na AGRONET-u.«

Članak 6.

U članku 11. stavku 1., riječ: »i« zamjenjuje se riječju: »ili«.

Članak 7.

Dosadašnji prilozi I., II. i III. zamjenjuju se novim prilozima I., II. i III. koji su tiskani u dodatku ovoga Pravilnika i njegov su sastavni dio.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/56

Urbroj: 525-07/284-25-1

Zagreb, 14. studenoga 2025.

Potpredsjednik Vlade
 i ministar
 David Vlajčić, v. r.

PRILOG I.

ŠIFRARNIK S VRSTAMA UPORABE POLJOPRIVREDNOG ZEMLJIŠTA

|  |  |  |
| --- | --- | --- |
| Šifra | Vrsta uporabe zemljišta | Opis i karakteristike |
| 200 | Oranica | Poljoprivredno zemljište redovito obrađeno radi proizvodnje jednogodišnjih i višegodišnjih kultura koje se uzgajaju u plodoredu maksimalno 5 godina te zasijani privremeni travnjak koji se koristi samo za proizvodnju krmiva i nalazi se u sustavu plodoreda te površina pod ugarom.  Površina pod ugarom koja tijekom pet godina od njegove uspostave nije barem jednom zaorana za zelenu gnojidbu u šestoj godini prelazi u vrstu uporabe livada.  Redovita obrada podrazumijeva provedbu agrotehničkih mjera kojima se sprječava širenja korova i omogućuje da obrada radi proizvodnje može započeti bez prethodne aktivnosti krčenja zemljišta. Agrotehničke mjere na površinama pod ugarom jesu sjetva usjeva koji će biti zaoran za zelenu gnojidbu ili sjetva mješavinom sjemena usjeva namijenjenih divljim pticama i medonosnog bilja kao izvor nektara ili zaoravanje usjeva za zelenu gnojidbu ili košnja, malčiranje ili bilo koji način obrade kojim je u potpunosti spriječen razvoj neželjene vegetacije.  Prihvatljivi elementi poljoprivredno-šumarskih sustava na oranicama jesu jednoredni vjetrozaštitni pojasevi visokostablašica prihvatljivih zavičajnih vrsta iz Priloga V. ovoga Pravilnika.  Parcele uglavnom karakterizira homogenost područja i pravilan oblik. |
| 210 | Staklenici i plastenici na oranici | Poljoprivredno zemljište na kojima se nalaze staklenici ili plastenici (višegodišnji zaštićeni prostori) za intenzivnu poljoprivrednu proizvodnju. |
| 220 | Višegodišnji nasadi na oranici | Poljoprivredno zemljište redovito obrađeno radi proizvodnje višegodišnjih kultura koje se uzgajaju u plodoredu više od 5 godina (npr. lavanda, lovor, kadulja, ruža i sl.), a nije navedeno pod drugim šiframa ovoga Priloga. |
| 310 | Livada | Prirodni ili zasijani travnjak koji se koristi za proizvodnju krmiva (pretežito košenjem trave) ili bivša oranica koja je pod travnim smjesama više od 5 godina te se više ne nalazi u sustavu plodoreda.  Prihvatljivi elementi poljoprivredno-šumarskih sustava jesu do 50 pojedinačnih raštrkanih stabala po hektaru prihvatljive površine livada. |
| 320 | Pašnjak | Trajni travnjak koji se koristi za ispašu životinja ili bivša oranica koja je pod travnim smjesama više od 5 godina te se više ne nalazi u sustavu plodoreda. Površina pašnjaka određuje se umnoškom ukupne površine ARKOD parcele i koeficijentom prihvatljivosti definiranim u Prilogu IV. Obilježja krajobraza, osim šumaraka i lokvi, te prihvatljivi elementi poljoprivredno-šumarskih sustava do 50 pojedinačnih raštrkanih stabala smatraju se prihvatljivim površinama na pašnjacima. |
| 321 | Krški pašnjak | Trajni travnjak koji se koristi za ispašu životinja na području krša ili bivša oranica koja je pod travnim smjesama više od 5 godina te se više ne nalazi u sustavu plodoreda.  Ekstenzivni pašnjak prekriven niskim raslinjem i/ili stijenama i/ili drvećem uz uvjet da su to prohodne površine kojima stoka može prolaziti te su obrasle travom i/ili biljem pogodnim za ispašu stoke. Površina krškog pašnjaka određuje se umnoškom ukupne površine ARKOD parcele i koeficijentom prihvatljivosti definiranim u Prilogu IV. Obilježja krajobraza, osim šumaraka i lokvi, te prihvatljivi elementi poljoprivredno-šumarskih sustava do 50 pojedinačnih raštrkanih stabala smatraju se prihvatljivim površinama na krškim pašnjacima. |
| 410 | Vinograd | Poljoprivredno zemljište zasađeno vinovom lozom. |
| 411 | Iskrčeni vinograd | Poljoprivredno zemljište na kojem je bio vinograd koji je zbog starosti, prorijeđenosti ili drugih razloga iskrčen zbog ponovne sadnje. Iskrčeni vinograd obuhvaća i površine za koje je prijavljena namjera sadnje vinograda, a na kojima se provodi poljoprivredna aktivnost. |
| 421 | Maslinik | Poljoprivredno zemljište zasađeno maslinama. Intenzivni maslinik karakterizira homogenost i pravilni raspored stabala, a ekstenzivni maslinik može sadržavati praznine. Maksimalna udaljenost između pojedinih stabala maslina u masliniku je 20 metara. |
| 422 | Voćnjak | Poljoprivredno zemljište zasađeno voćnim vrstama. Intenzivni voćnjak karakterizira pravilni raspored stabala i minimalni sklop koji je u skladu s Tehnološkim smjernicama za voćnjake, objavljenim na mrežnoj stranici Ministarstva. Poljoprivredno zemljište na kom se nalazi voćnjak mora se obrađivati primjenjujući potrebne agrotehničke mjere u skladu sa Zakonom o poljoprivrednom zemljištu. Ekstenzivni voćnjak može imati zatravljene praznine i nepravilan raspored stabala, maksimalna udaljenost između pojedinih stabala može iznositi 14 metara. |
| 425 | Voćnjak u stakleniku ili plasteniku | Poljoprivredno zemljište koje se nalazi unutar staklenika ili plastenika, a zasađeno je voćnim vrstama izravno u tlo.  Poljoprivredno zemljište na kojem se nalazi voćnjak u stakleniku ili plasteniku mora se obrađivati primjenjujući potrebne agrotehničke mjere u skladu sa Zakonom o poljoprivrednom zemljištu. |
| 430 | Kulture kratke ophodnje | Poljoprivredno zemljište zasađeno zavičajnim i stranim drvenastim vrstama koje se na parceli nalaze u obliku drvenastih biljaka, podanaka ili panjeva koji su ostali u zemlji nakon sječe, s novim mladicama koje se pojavljuju u sljedećoj sezoni i s maksimalnim ciklusom sječe do 8 godina, u skladu s uvjetima koji su propisani Zakonom kojim se uređuje osnivanje, uzgoj i korištenje drvenastih kultura kratkih ophodnji i podzakonskim propisima. |
| 450 | Rasadnik | Poljoprivredno zemljište zasađeno mladim drvenastim biljkama koje rastu na tlu na otvorenom za kasnije presađivanje (voćne i lozne sadnice, te sadnice ukrasnog i šumskog drveća i grmlja), te drvenastim biljkama voćnih vrsta zasađenim za proizvodnju podloga i plemki, a u skladu sa Zakonom kojim se uređuje proizvodnja, stavljanje na tržište i uvoz poljoprivrednoga reprodukcijskog materijala određenih skupina bilja. |
| 451 | Matičnjak loznih podloga i plemki | Poljoprivredno zemljište zasađeno matičnim nasadima vinove loze za proizvodnju reznica podloga ili reznica plemki za cijepljenje, a u skladu sa Zakonom kojim se uređuje proizvodnja, stavljanje na tržište i uvoz poljoprivrednoga reprodukcijskog materijala određenih skupina bilja. |
| 490 | Mješoviti višegodišnji nasadi | Poljoprivredno zemljište zasađeno mješovitim višegodišnjim nasadima kada su granice nasada teško uočljive na ortofoto kartama (npr. nekoliko redova vinove loze i maslina). U mješovitom trajnom nasadu moguće su kombinacije vinove loze, maslina i voćnih vrsta. |
| 900 | Ostale vrste uporabe zemljišta | Ostale vrste uporabe poljoprivrednog zemljišta (npr. plantaže za uzgoj božićnih drvaca, ukrasnih vrsta drveća i grmlja, kulture koje nisu u doticaju s tlom, ostale poljoprivredne kulture koje nisu u sustavu potpore). |

PRILOG II.

TEHNIČKI UVJETI ZA ATRIBUTNO POVEZIVANJE ARKOD PODATAKA I PROSTORNIH PODATAKA NADLEŽNIH INSTITUCIJA

|  |  |  |
| --- | --- | --- |
| Nadležna institucija | Prostorni podatak | Uvjet i kriterij preklopa s ARKOD  parcelom |
| Ministarstvo unutarnjih poslova | Minski sumnjivo područje | ≥1 točka |
| Ministarstvo zaštite okoliša i zelene tranzicije | Definirana područja Karte staništa RH u okviru Ekološke mreže – NATURA 2000,  Okolišno osjetljivi trajni travnjaci  Tresetišta i močvare na području primjene GAEC 2 uvjeta u skladu sa pravilnikom koji definira pravila uvjetovanosti i socijalne uvjetovanost | ≥30 % površine |
| Ministarstvo poljoprivrede, šumarstva i ribarstva | Područja s prirodnim ili ostalim posebnim ograničenjima (granice administrativnih općina) u skladu s propisom kojim se uređuje određivanje područja s prirodnim i ostalim ograničenjima | ≥50 % površine |
| Ministarstvo poljoprivrede, šumarstva i ribarstva | Ranjiva područja na nitrate (granice administrativnih općina) | ≥1 točka |
| Ministarstvo zaštite okoliša i zelene tranzicije | Travnjaci velike prirodne vrijednosti (TVPV) | ≥50 % površine |
| Hrvatske vode | Zona ograničenja | ≥1 točka |
| Zona ograničenja i nadzora | ≥1 točka |
| Zona strogog ograničenja i nadzora | ≥1 točka |
| Zona strogog režima zaštite i nadzora | ≥1 točka |
| Hrvatske vode | Površine obuhvaćene sustavima javnog navodnjavanja | ≥30 % površine |
| Državna geodetska uprava | RPJ (administrativne granice naselja, općina/gradova i katastarskih općina) | ≥50 % površine |
| DMR (prosječne vrijednosti nadmorske visine, nagiba, ekspozicije) | Prosjek izračunat temeljem vrijednosti iz 25 metarske mreže |
| DKP |  |
| Ministarstvo poljoprivrede, šumarstva i ribarstva  Ministarstvo pravosuđa, uprave i digitalne transformacije  Državna geodetska uprava | Poljoprivredno zemljište u vlasništvu Republike Hrvatske | ≥1 točka |

Atributi vezani uz granice administrativnih općina temelje se na službenim prostornim podacima Republike Hrvatske posljednjeg dana prethodne kalendarske godine.

PRILOG III.

IZJAVA O POSJEDOVANJU PRIVATNOG POLJOPRIVREDNOG ZEMLJIŠTA

|  |  |
| --- | --- |
| Popunjava fizička osoba (obiteljsko poljoprivredno gospodarstvo, samoopskrbno poljoprivredno gospodarstvo; obrt) | |
| Ime i prezime nositelja poljoprivrednika |  |
| OIB nositelja poljoprivrednika |  |
| Adresa poljoprivrednika |  |
| MIBPG |  |
| Popunjava pravna osoba (odgovorna osoba trgovačkog društva, zadruge ili druge pravne osobe poljoprivrednika) | |
| Ime i prezime odgovorne osobe poljoprivrednika |  |
| OIB odgovorne osobe poljoprivrednika |  |
| Adresa poljoprivrednika |  |
| MIBPG |  |
| OIB poljoprivrednika |  |

Izjavljujem pod materijalnom i kaznenom odgovornošću da sam poduzeo/la korake i radnje

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(navesti korake i radnje te priložiti dokaze ako postoje)

kako bih s vlasnicima zemljišta koje koristim za poljoprivrednu proizvodnju i koje sam upisao/la u ARKOD došao/la u kontakt i regulirao/la međusobna prava i obveze.

Izjavljujem da i dalje nastavljam s naprijed navedenim aktivnostima u svrhu reguliranja prava korištenja poljoprivrednog zemljišta na ARKOD parcelama koje se nalaze na katastarskim česticama iz Priloga 1. ove Izjave.

Za dokaze o poduzetim aktivnostima za reguliranje prava i obveza korištenja tog zemljišta koje ne mogu priložiti ovoj Izjavi obvezujem se da ću ih dostaviti nadležnoj podružnici Agencije za plaćanja u poljoprivredi, ribarstvu i ruralnom razvoju do 31. prosinca 2027. godine.

Upoznat sam da ako do navedenog datuma ne dostavim tražene dokaze o poduzetim aktivnostima za reguliranje prava i obveza korištenja poljoprivrednog zemljišta da će isto biti izbrisano iz ARKOD-a i da ću imati obvezu povrata sredstava potpore dobivenih na osnovu poljoprivrednog zemljišta koje je izbrisano.

Ako me vlasnik i/ili posjednik poljoprivrednog zemljišta obavijesti da je isto upisano u ARKOD bez njegove suglasnosti, u roku od 30 dana ću u nadležnoj podružnici Agencije za plaćanja u poljoprivredi, ribarstvu i ruralnom razvoju zatražiti brisanje evidentiranog zemljišta iz ARKOD-a.

Ova Izjava odnosi se na ID ARKOD parcele iz Priloga 1. za koje u Prilogu 2. dostavljam ZK uložak i izvadak iz katastra.

Prilog 1. i Prilog 2. čine sastavni dio ove Izjave.

Ova Izjava služi isključivo za dokazivanje korištenja poljoprivrednog zemljišta upisanog u ARKOD.

Upoznat sam da ako se Agenciji za plaćanja u poljoprivredi, ribarstvu i ruralnom razvoju javi vlasnik i/ili posjednik poljoprivrednog zemljišta i zatraži brisanje iz ARKOD-a, Agencija za plaćanja u poljoprivredi, ribarstvu i ruralnom razvoju postupit će na zahtjev vlasnika sukladno važećim propisima.

|  |  |
| --- | --- |
| Mjesto i datum: | Potpis:  (i pečat ako je primjenjivo) |

Prilozi Izjavi:

Prilog 1. Popis korištenih ARKOD parcela

Prilog 2. Kopija ZK uloška i izvatka iz katastra za čestice na kojima se nalaze ARKOD parcele iz Priloga 1.

Prilog 1. Popis korištenih ARKOD parcela

(ako je potrebno, prilikom popunjavanja Priloga 1. može se dodati novi red u tablici)

|  |  |  |  |
| --- | --- | --- | --- |
| Red.br. | ID ARKOD parcele |  |  |
|  |  |  |  |
|  |  |  |  |
|  |  |  |  |
|  |  |  |  |